开元字舞赋（以全德崇文通节声色为韵）
平冽 (Tang)
礼以训俗。乐以移风。粤我皇兮是崇。字以形言。舞以象德。肇开元兮是则。是知圣人之合舞也。既所以诞敷文教。亦所以拟象周旋。自我作古。示不相沿。岂比夫汉主习五行之典。虞后陈两阶之前。干戚之容虽备。文字之旨未全。何以哉。尽善尽美。待吾君其具焉。望之如云。圣人为君。横御楼于北极。张古乐于南薰。八佾之羽仪繁会。七盘之绮袖缤纷。雷转风旋。应鼍鼓以赴节。鸾回鹤举。循鸟迹以成文。周瑜之顾不作。苍颉之字爰分。竦万方之壮观。邈千古之未闻。其渐也。左之右之。以引以翼。整神容而裔裔。被威仪而抑抑。烟霏桃李。对玉颜而共春。日照晴霓。间罗衣而一色。雾縠从风。宛若惊鸿。匿迹于往来之际。更衣于倏忽之中。始纡朱而曳紫。旋布绿而攒红。傅仲之词。徒欲歌其俯仰。离娄之目。曾未识其变通。懿夫乍续乍绝。将超复发。启皓齿以迎风。腾星眸而吐月。摇动赴度。或乱止以成行。指顾应声。乃徐行而顺节。且歌者所以导志。舞者所以饰情。观其容也。或以移乎风俗。察其字也。或以表乎贞明。振古不睹。斯今独荣。掩云门而夺大濩。鄙咸池而陋六英。一人有作。万物咸亨。臣固迷于日用。愿颂美兮载厥声。